Ef kenna ætti ríkisstjórn Katrínar Jakobsdóttur við eitthvað er líklega best að kenna hana við hið ágæta félag Heimssýn . Heimssýn er félag sjálfstæðissinna í Evrópumálum og hefur það hlutverk að berjast gegn aðild Íslands að Evrópusambandinu . Í Heimsýn kemur saman fólk úr stjórnarflokkunum , auk Miðflokksins . Heimssýnarfólk kallar sig gjarnan fullveldissinna , hefur efasemdir um yfirþjóðlegar stofnanir og valdaframsal . Sjónarmið Heimssýnar eru ekki ólík þeim sem fylgismenn Brexit boðuðu : óskynsamlegt er að einblína um of á Evrópu , heldur líta til allra átta og stunda viðskipti sem víðast . Slagorð Brexit „ Taking back control “ höfðar einnig mjög til Heimssýnarfólks , þó félagið fari varlega í að gagnrýna EES sem slíkt . Fólk úr Heimssýn og Miðflokkurinn hafa gagnrýnt ríkisstjórnina harðlega fyrir þriðja orkupakkann . Eru það ekki rök gegn því að kenna ríkisstjórnina við Heimssýn ? Ekki nauðsynlega . Ríkisstjórnin hefur réttlætt þriðja orkupakkann með sérstökum fyrirvörum og lögfræðiálitum . Gagnrýni Heimssýnar og Miðflokksins byggist ( með réttu eða röngu ) hins vegar á andstöðu við erlend afskipti eða regluverk , þjóðin eigi að hafa stjórn á eigin auðlindum sjálf án tillits til Evrópureglna . Þetta er útgáfa af „ Taking back control “ orðræðunni . Stór hluti fylgismanna ríkisstjórnarinnar er sammála þessum áherslum Heimssýnar og er andsnúinn orkupakkanum . Það þarf heldur ekki ríkt ímyndarafl til að halda því fram að væru núverandi ríkisstjórnarflokkar í stjórnarandstöðu væru þeir á svipaðri línu og Miðflokkurinn í gagnrýni sinni á orkupakkann . Vinstri græn voru eindregið á móti orkupökkum eitt og tvö . Stuðningur flokksins við orkupakka þrjú er því á skjön við fyrri stefnu og áherslur . Heimssýnarflokkarnir eru einnig nátengdir landbúnaði og sjávarútvegi . Sameiginlega standa þeir vörð um þau kerfi , hvort sem er kvótakerfi eða búvörusamninga , sem ríkisvaldið hefur komið á . Lækkun veiðigjalda var þannig að frumkvæði Vinstri grænna , en ekki að kröfu Sjálfstæðisflokksins fyrst og fremst . Sjávarútvegur og landbúnaður eru að mestu utan gildissviðs EES og því ein af meginástæðum andstöðu þessara flokka við aðild Íslands að ESB . Þetta má einnig tengja við landsbyggðaráherslu þessara flokka . Flokkarnir hafa þannig lítinn áhuga á því að leiðrétta ójafnan kosningarétt landsmanna eftir búsetu , slíkar breytingar eru ekki einu sinni til umræðu í núverandi endurskoðun á stjórnarskránni . Þetta er auðvitað ekki tilviljun , heldur byggist á sameiginlegri sýn og áherslum flokkanna . Flokkarnir eru ósammála um stóriðju , sérstaklega álver . Frekari uppbygging álframleiðslu er ekki líkleg að sinni , en góð samstaða er um meðalstór ( og jafnvel kolabrennandi ) iðjuver á landsbyggðinni . Þegar hnattræn hlýnun er annars vegar , tala ráðherrar fallega , en lítið er um aðgerðir . Auglýsing Heimssýnarstjórn Katrínar Jakobsdóttir gengur vel , innbyrðis deilur í hófi og engin kattasmölun innan flokkanna . Myndun ríkisstjórnarinnar átti sér langan aðdraganda og byggir á málefnalegri samstöðu fremur en að enginn annar valkostur væri í stöðunni . Óánægðir Vinstri grænir eru ýmist komnir „ heim “ ( t.d. Hildur Knútsdóttir rithöfundur og varaþingmaður ) , eða una lífi sínu vel í skjóli flokksins ( t.d. Rósa Björk Brynjólfsdóttir varaformaður utanríkismálanefndar Alþingis ) . Aukin umsvif NATO á Keflavíkurflugvelli er í besta falli mætt með þreytulegu andvarpi . Þetta pólitíska dúnalogn Vinstri grænna vekur auðvitað athygli , flokksmenn virðast una vist sinni betur með Sjálfstæðisflokknum en Samfylkingunni á sínum tíma . Ritstjóri Morgunblaðsins vill , eins og aldur og fyrr störf gera eðlilega kröfu um , vera miðpunktur athyglinnar . Það hefur tekist vel síðustu mánuði , með þeim árangri að stöðugar fréttir eru af innanflokksdeilum í Sjálfstæðisflokknum . Þessar skeytasendingar hafa þó varla mikil áhrif á stjórnarsamstarfið . Núverandi ríkisstjórn er einfaldlega lang besti og hugsanlega eini raunhæfi kostur Sjálfstæðisflokksins til áhrifa í ríkisstjórn . Ef Miðflokkurinn finnur boðskap sínum fjölbreyttari farvegi en orkupakkann , mun það valda auknum titringi innan Sjálfstæðisflokksins og Framsóknar . Miðflokkurinn á þó meira sameiginlegt með ríkisstjórninni en stjórnarandstöðunni , um það verður varla deilt . Í fyllingu tímans gæti Miðflokkurinn því auðveldlega orðið fjórða hjólið undir nýrri Heimssýnarstjórn . Ég er þó ekki viss um þess gerist þörf . Heimssýnarstjórn Katrínar Jakobsdóttur má , enn sem komið er , una vel við fylgi sitt . Höfundur er stjórnmálafræðingur . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .